
Sažetak 

Ovaj rad istražuje osnutak i djelovanje hrvatskoga Leonova društva za njegovanje 
kršćanske filozofije i znanosti ( Societas Leonina croatica philosophiae ac scientiis 
christianis excolendis), koje je odigralo glavnu ulogu, ili je svakako bar težilo imati 
je, u organizaciji i razvoju filozofskoga rada usklađenog s katoličkim naukom u 
Hrvatskoj početkom 20. stoljeća. Prije svega, to se odnosi na ambiciju da ono bude 
vrsta filozofske akademije čija je zadaća podići »znamenitost filosofske naobrazbe« 
(A. Mahnić). 

Preuzevši Hrvatsku stražu kao prvi naš filozofijski časopis 1909. godine, Leonovo 
je društvo nastojalo dati te je s djelomičnim uspjehom i dalo pouzdan organizacijski 
okvir za razvoj kršćanski impostirane filozofske misli u Hrvata tijekom desetljeća 
1909-1918. Razvijajući zamisao o katoličkoj općoj znanstvenoj enciklopediji, koja je 
imala biti rađena na »modernoj podlozi i na katoličkom stanovištu u onim stvarima, 
što se dotiču vjere i ćudoregja«, Društvo je imalo znakovitu ulogu u povijesti naše 
leksikografije. Njegovo zajedničko djelovanje sa slovenskom Leonovom družbom, 
kako na projektu enciklopedije, tako i na projektu zajedničkog znanstvenoga časopisa, 
svjedoči o intenzitetu suradnje između hrvatske i slovenske katoličke inteligencije tije¬ 
kom prvih dvaju desetljeća 20. stoljeća. Naposljetku, (i) na temelju djelovanja Leonova 
društva hrvatska katolička inteligencija bila je u tijeku s misaonim i organizacijskim 
trendovima u razvoju filozofije u Katoličkoj Crkvi, odlučna dati prepoznatljiv prinos 
pluralnosti tadašnje hrvatske filozofske scene. 

Ključne riječi', kršćanska filozofija, Hrvatsko Leonovo društvo za kršćansku 
filozofiju i znanosti ( Societas Leonina croatica philosophiae ac scientiis christianis 
excolendis). Antun Mahnić, Fran Binički, Hrvatska straža. Čas , hrvatska enciklope- 
distika, Fran Barac, Hrvatska bogoslovska akademija 

Uvod 

»Hrvatsko Leonovo društvo za kršćansku filozofiju i znanosti« ( Societas 
Leonina croatica philosophiae ac scientiis christianis excolendis) jedan je 
od fenomena u razvoju Hrvatskoga katoličkoga pokreta 1900-1945. Poznat 
uglavnom samo znalcima povijesti Pokreta, ostao je dosad izvan vidokruga 
povijesti naše kulture iako je riječ o prvom pokušaju organizacijskog struktu¬ 
riranja hrvatske filozofije, premda samo kršćanske, izvan školničkog okvira. 

Važna su i njegova leksikografska nastojanja jer se u sklopu Leonova 
društva ozbiljno započelo raditi na projektu enciklopedije, pa je stanovit ku- 
riozum da bilješke o njemu nema u hrvatskom izdanju Suvremene katoličke 
enciklopedije (Laus, Split 1998), premda bi, ako ni zbog čega drugoga, po 
tomu Leonovo društvo zasluživalo bar kratku natuknicu ne samo u tom nego 
i u drugim našim katoličkim, religijskim, nacionalnim i općim leksikonskim 
i enciklopedijskim izdanjima. Isto je tako njegova povijest dragocjen primjer 
nastojanja za uspostavom čvršće povezanosti između hrvatske i slovenske 
katoličke inteligencije na području ne samo filozofijskom nego i na području 
humanističkih znanosti uopće. 

Tako smo dakle na gotovo posve nepoznatu terenu. 

Pisanje ovoga članka utemeljeno je na sekundarnoj građi, koja, srećom, 
daje dovoljno podataka za rekonstrukciju, prezentaciju i interpretaciju ključnih 
činjenica vezanih uz rad Leonova društva. Potraga za izvornom građom u (nad) 
biskupijskim i samostanskim arhivima u Zagrebu, Senju, Rijeci i Krku dosad 
nije dala rezultat. 

1. Modernizam i obnova tomizma 

Ime Leonova društva vezano je za papu Lava - Leona XIII. (1878-1903). 
Njegovu nastojanju za obnovom kršćanske filozofije na tomističkim temeljima 
(u literaturi je čest termin neoskolastika) prethodila su istovrsna nastojanja 
papa Pija IX. i PijaX. Naime kako je Katolička Crkva u drugoj polovici 19. st. 
bila suočena sa snažnim naletom modernizma kao konglomerata socijalnih i 
političkih ideologija, znanstvenih teorija, filozofija i novih duhovnih smjerova, 1 


1 Ivan Antunović, »Katolička teologija u modernističkom razdoblju«, u: Vladimir Lonča¬ 
rević i Ivan Sestak (ur.). Katolicizam, modernizam i književnost. Zbornik izlaganja sa znanstve¬ 
nog simpozija održanog u povodu 50. obljetnice smrti dr. Ljubomira Marakovića (1887-1959) 
(Zagreb: Institut Fontes Sapientiae, 2011), pp. 32-63, na pp. 61-62: »S te točke gledišta može 
se kazati daje modernizam zapravo određeni proces nastajanja ‘humanizma’, ali više nije riječ 
o humanizmu u duhu religijskog shvaćanja, nego je riječ o potpuno sekulariziranom humanizmu 
koji se preobrazio u svojevrsni ateizam.« 

što je »uzrokovalo rađanje antiklerikalnog pokreta, koji se ubrzo proširio po 
cijeloj Europi pa i izvan njezinih granica«, 2 odnosno s utopijskim uvjerenjima 
zagovornika liberalizma, materijalističkog socijalizma i scijentizma, što je 
predmnijevalo da se Boga izbaci iz povijesti, samim tim i kršćanstvo, a Crkva 
svakako, iz sfere javnoga života. Tomu se, dakako, trebalo suprotstaviti. Sva 
ta navala za Crkvu ne bi bila međutim toliko uznemirujuća da se nije proširila 
i na nju samu, tj. ušla u katoličku teologiju. 3 Naime modernizam se pojavio i 
u krilu Crkve, osobito među katoličkim misliocima u Francuskoj, Engleskoj 
i Italiji, 4 kao 

»idejni pokret među katoličkim misliocima krajem 19. i početkom 20. stoljeća. 
Njegovi su promicatelji željeli dovesti u sklad katolički nauk te organizaciju i 
disciplinu Crkve s tadašnjim idejnim kretanjima na području filozofije, znanosti 
i općenito kulturnoga i društvenog života«. 5 


2 Antunović, »Katolička teologija u modernističkom razdoblju«, p. 57: »Svoje uporište 
imao je u masonerijskim krugovima. Antiklerikalni pokret u Italiji se brzo proširio. U Njemačkoj 
Kulturkampfje promicao borbu protiv kršćanstva, a još više protiv katoličanstva, te je zagovarao 
razvoj civilnoga laičkog društva. Inicijative protivne Katoličkoj crkvi bile su prisutne također 
u Francuskoj, Belgiji, Švicarskoj; zatim na južnoameričkom kontinentu, točnije u Meksiku i 
Brazilu.« 

3 Antunović, »Katolička teologija u modernističkom razdoblju«, p. 59: »Polazišna točka i 
temeljna podloga teolozima modernoga doba bilo je vlastito religiozno iskustvo, te su zbog toga 
energično odbacili i nemilosrdno kritizirali bilo kakav intelektualizam i izvanjski supranatura- 
lizam. Zagovarali su novi tip apologetike koja se ravna po imanentnoj metodi. To znači da su 
transcendentnu stvarnost na neki način respektirali, ali su je ipak sveli u ovozemaljska zbivanja. 
U Crkvi su gledali zajednicu koja ima svoja posebna obilježja, za razliku od drugih, ali su joj 
istodobno zanijekali božansko izvorište i nadnaravno poslanje. U takve okvire su ugradili i sve 
vjerske dogme.« 

4 Usp. Ivan Šestak, »Filozofski temelji modernizma«, u: Vladimir Lončarević i Ivan 
Šestak (ur.), Katolicizam, modernizam i književnost (2011), pp. 10-31, na p. 12: »Glavni no¬ 
sitelji modernizma bili su, među ostalima, u Francuskoj L. Laberthonniere (1860-1932), M.-J. 
Lagrange (1855-1938) i A. Loisy (1857-1940); u Engleskoj G. Tyrrell (1861-1909) i F. von 
Hiigel (1852-1925); u Italiji E. Buonaiuti (1881-1946) i politički angažiran svećenik R. Murri 
(1870-1944); u Njemačkoj J. Schnitzel (1859-1940), koji je doduše zastupao umjerene moderni¬ 
stičke pozicije u smislu jednoga reformskog kursa. Razglašenju modernizma trebao je pridonijeti 
i roman talijanskoga književnika A. Fogazzara (1842-1911) pod naslovom Santo (Svetac).« 

Usp. Antunović, »Katolička teologija u modernističkom razdoblju«, p. 39: »Ovi su mislioci 
smatrali da bit teologije ne leži u nepromjenljivim pojmovima i dogmatskim definicijama, već 
se mora prilagoditi novim i promjenljivim okolnostima duhovnoga života. Osim toga treba se 
prilagoditi uvjetima modernoga svijeta, koji je otvoren novom napretku koji se odnosi na cjelo¬ 
kupno znanstveno i kulturno stvaralaštvo.« 

5 Šestak, »Filozofski temelji modernizma«, p. 12. 

Modernizam u teologiji nije dakle bio tek trenutno oduševljenje nekolicine 
idealista, nego je to bio opsežan i snažan pokret te je kao takav bio velik izazov 
Učiteljstvu Crkve. 6 7 

Sav taj nalet iznutra i izvana stavio je Crkvu pred zadaću pojačanog misa¬ 
onog i praktičnog djelovanja na društvenom planu. Kako? Crkva je prije svega 
oštro osudila modernizam, proglasivši ga nespojivim s kršćanskom vjerom. Tako 
je godine 1864. papa Pio IX. enciklikom Quanta cura i popisom osamdeset 
zabluda Syllabus errorum 1 otvorio raspravu o modernim strujanjima u filozofiji i 
teologiji, kao i na području umjetnosti i javnih medija te time otvorio polemiku 
sa zagovornicima sekularizma. 8 

Njegov nasljednik Lav XIII. bio je također vrlo osjetljiv za društvene i 
političke probleme toga vremena: 

»Modernistička strujanja uzrokovala su mnoge probleme koji se odnose na vjeru 
i Crkvu, a papa im se suprotstavljao ne samo osudom, primjerice osudom po- 
grješaka socijalista i komunista u enciklici Quod apostolici muneris ili osudom 


6 Šestak, »Filozofski temelji modernizma«, p. 12: »Prema nekima, u pozadini ovoga pokreta 
bila je prisutna plemenita želja! Naime smatralo se da će na taj način ljudi lakše ostati vjerni 
Crkvi, odnosno da će se u njezino krilo vratiti oni koji su je napustili. Tendencija je pokreta 
naglo ojačala nakon 1890. godine, pa su se veoma brzo počeli pokazivati učinci modernističkih 
ideja na području filozofije religije, apologetike, egzegeze, kao i u pitanjima crkvene discipline 
i organizacije.« 

7 Usp. Antunović, »Katolička teologija u modernističkom razdoblju«, p. 54: »Osamdeset 
propozicija Syllabusa su sintetizirane u tri skupine. Prva se odnosi na osudu ideoloških sustava 
usmjerenih protiv vjere: ateizam, naturalizam, racionalizam, socijalizam, komunizam i liberali¬ 
zam. U drugu pripadaju zablude koje se odnose na Crkvu i njezine odnose s civilnim društvom 
i državama. Najopasnija zabluda iz te skupine je mišljenje da Crkva mora biti podložna državi, 
kao i negacija njezina božanskog podrijetla. U treću skupinu zabluda spadaju one koje su negirale 
Kristovo božanstvo. U zaključnom dijelu enciklike Pio IX. je poticao biskupe da brane vjeru i 
da se zauzimaju za to da Crkva bude slobodna u vršenju svoje učiteljske i misionarske službe.« 

8 Već u enciklici Qui pluribus, objavljenoj 1846, dakle prije enciklike Quanta cura, kao 
najveće zablude toga vremena istaknute su one koje su negirale nadnaravnu i transcendentnu 
stvarnost te ograničavale slobodu djelovanja Katoličke Crkve i Papina naučavanja u stvarima koje 
se odnose na društveni i javni život ljudi. Pio IX. »zauzimao se za obranu vjere od racionalizma, 
iluminizma, sekularizma, laicizma, konzumizma, liberalizma, indiferentizma i drugih izama. 
Branio je vjeru od krivih iluzija koje su dolazile sa strane modernističkog pokreta, koji je smatrao 
da može dati rješenja za sve čovjekove probleme, bilo osobne ili društvene naravi. Naučiteljsko 
djelovanje pape Pija IX. bilo je više obrambenog karaktera, kao što je bilo i djelovanje njegova 
prethodnika pape Grgura XVI. Ali treba naglasiti i to da njegovo teološko naučavanje nije bilo 
nikako prožeto krutim konzervativizmom, kao što mu se često prigovaralo. Njegovo je djelovanje 
bilo protkano istinskom proročkom hrabrošću, što se pokazalo u njegovim stajalištima prema 
političkim i društvenim problemima, kao i na području teoloških strujanja«, kako tvrdi Antunović, 
»Katolička teologija u modernističkom razdoblju«, pp. 53-54. U tome smislu Pio IX. oblikovao 
je i I. vatikanski sabor (1868-1870). 

masonerije u enciklici Humanum genus, nego je promicao kulturnu i teološku 
izobrazbu klera i vjernika otvaranjem filozofskih, teoloških i biblijskih studija, 
unutarnjom obnovom društva utemeljenom na kršćanskim načelima. Enciklikom 
Inscrutabili Dei consilio (1878), planirao je rekristijanizirati modemi svijet. <.. .> 
U spomenutoj programatskoj enciklici Papa je jasno definirao svoj glavni cilj: 
obnoviti i izgraditi novo društvo utemeljeno na evanđeoskim načelima i prožeti 
ga njegovim duhom. <.. .> Glavni cilj koji je htio provesti u djelo u vrijeme svoga 
pontifikata jest izmirenje Katoličke crkve s modernim svijetom, i to na način da 
Crkva postane njegovo središnje moralno uporište. Nastojao je provesti u djelo 
novu suradnju i uzajamno razumijevanje između Crkve i modernoga svijeta. Htio 
je izgraditi novo kršćansko društvo utemeljeno na filozofskim, znanstvenim, 
spekulativnim i praktičnim idejama.« 9 

Stoga se ovaj papa usredotočio na socijalne, moralne, političke i kulturalne 
probleme. Iako nije uspio izgraditi novo kršćansko društvo, što je namjeravao, 
stvorio je 

»uvjete za nastajanje nove katoličke kulture koja je donijela značajne i dragocjene 
plodove na različitim područjima u tadašnjem društvu: u politici, u moralu, u 
filozofiji, u umjetnosti, u teologiji i drugim područjima. Na taj je način pokazao 
da Crkva može učinkovito djelovati kao univerzalni sakrament spasenja pa čak 
i bez onih ovlasti koje je prije posjedovala.« 10 

Slijedom toga razvili su se u mnogim zemljama različiti katolički političko- 
socijalni i kulturalni pokreti i osnivala društva u svrhu reevangelizacije seku- 
larizmom već zahvaćenih društava. 

2. Osnutak Leonova društva 

Jedna od važnih poluga takva pothvata imala je biti filozofija, kojoj valja 
posvetiti naročitu skrb. Stoga papa Lav XIII. encikliku Aeterni Patris (1879) 
posvećuje »naravi filozofskog proučavanja koje bi istovremeno respektiralo 
poklad vjere i dostojanstvo ljudskih znanosti«. * 11 U toj važnoj enciklici, koja će 
Ivana Pavla II. nadahnuti na encikliku Fides et ratio (1998), 12 Lav XIII. traži 
da filozofija podržava i brani vjerske istine tako da daje ispravne odgovore na 
prigovore racionalista. 13 


9 Antunović, »Katolička teologija u modernističkom razdoblju«, p. 56. 

10 Antunović, »Katolička teologija u modernističkom razdoblju«, p. 56. 

11 Usp. Ivan Kešina, »Značaj enciklike Aeterni Patris za obnovu tomističke filozofije u 19. 
i 20. stoljeću«, Obnovljeni život 56/2 (2001), pp. 219-228, na p. 222. 

12 Usp. Peter Hiinermann, » Fides et ratio - nekad i sad«, Bogoslovska smotra 78/4 (2008), 
pp. 721-740, nap. 721. 

13 Usp. Kešina, »Značaj enciklike Aeterni Patris za obnovu tomističke filozofije u 19. i 
20. stoljeću«, p. 222. 

Uz ostalo, spomenuta enciklika postala je kamen temeljac revitalizaciji kr¬ 
šćanske filozofije na tomističkoj baštini, čime je započela svojevrsna »tomistička 
renesansa«, pa je u tome smislu ustanovljena Commissio Leonina za pripravu 
kritičkoga izdanja Tominih djela (Editio Leonina ), koja je pak bila inspiracija 
osnutku znanstveno izdavačkih društava odnosno akademija čija je zadaća bila 
njegovati i promicati kršćansku filozofiju, kulturu i znanost. 

Takvo društvo osnovano je 1892. u Austriji ( Leo-Gesellschaft), u a 1896. 
u Sloveniji (Leonova družba). Za osnutak Leonova društva u Hrvatskoj klju¬ 
čan je poticaj bilo djelovanje upravo Leonove družbe u Sloveniji. Naime 19. 
studenoga 1896. utemeljena je u Ljubljani kao katoličko znanstveno društvo 
Leonova družba, i to na poticaj dr. Antuna Mahniča 15 (tada je još pisao slovo 
,,č“ u prezimenu), tri dana prije njegova imenovanja krčkim biskupom. 16 


14 Usp. Meyers grosses Konversations-Lexikon 12 (Leipzig, 1908), p. 415: 

»Leo-Gesellschaft, ein 1892 gegriindeter osterreichischer Verein zur Forderung voii Wissen- 

schaft und Kunst auf christlicher Grundlage, mit dem Sitz in Wien. Sie veroffentlichte ein »Ja- 
hrbuch« (1893-99, 7 Bde.) und »Mitteilungen«. Mit Unterstutzung der Gesellschaft erscheinen: 
das »Allgemeine Literaturblatt« (Wien, seit 1892, Redakteur Franz Schnurer), »Quellen und 
ForschungenzurGeschichte, Kultur und Sprache Osterreichs« (Bd. 1-9, Innsbr. 1897-1903, Re- 
dakteure Him und Wackemell), »Das soziale Wirken der katholischen Kirche in Osterreich« (hrsg. 
von Schindler, Bd. 1-11, Wien 1893-1903), »Quellen und Forschungen zur osterreichischen Kir- 
chengeschichte« (Graz, 1903 ff.), »Die Kultur. Vierteljahrsschrift fiir Literatur, Wissenschaft und 
Kunst« (1900 ff., Redakteur Schnurer, Wien) und zahlreiche wissenschaftliche Einzehverke 
(darunter: »Die katholische Kirche unsrer Zeit und ihre Diener«, Bd. 1-3, Miinch. 1899-1902; 
Bd. 1 neubearbeitet von Baumgarten, 1905). Seit 1892 verausgabte die Gesellschaft fur wissen- 
schaftliche Zwecke 234,000 Kronen. Vorsitzender: Freiherr v. Helfert in Wien. Die Zahl der 
Mitglieder betragt 2167, der Teilnehmer 218. Ein Zweigverein der L. fur Tirol undVorarlberg hat 
seinen Sitz in Innsbruck.« 

Dostupno i na mreži: 

http://www.zeno.Org/Meyers-1905/A/Leo-Gesellschaft 

(pristupljeno 3. listopada 2016). 

15 Rođenje u Kobdilju (Slovenija) 14. rujna 1850. Završio je teološki studij u Beču, zare¬ 
đen je za svećenika 1874, a doktorirao 1881. Potom predaje na teologiji i obnaša razne službe u 
Gorici. Tu je godine 1889. započeo izdavati katolički časopis Rimski katolik. Zbog odlučnog i 
oštrog nastupa prozvali su ga liberalni protivnici »nevihta s Krasa« (oluja s Krasa). Godine 1896. 
imenovanje krčkim biskupom. Odmah započinje osnivati razna društva te provoditi aktivnosti 
vezane uz katoličko izdavaštvo, uključujući osnivanje tiskare Kurykta u Krku, gdje 1901. počinje 
izdavati zajednički mjesečnik za hrvatske i slovenske svećenike klanjaoce Sanctissima Eucha- 
ristia, koji 1911. godine dobiva ime Svećenička zajednica, jer su Slovenci osnovali svoj vlastiti 
časopis Vzajemnost. Autor je brojnih radova iz teološkog, filozofskog, estetičkog i politološkog 
područja. Poslije Prvoga svjetskog rata talijanske vlasti prognale su ga iz Krka u Frascati kod 
Rima, gdje se teško razbolio od raka te dolazi u Zagreb, gdje umire 14. prosinca 1920. Prvotno 
je bio sahranjen na Mirogoju, potom su mu ostaci preneseni u crkvu sv. Franje Ksaverskoga u 
Zagrebu, a 2002. u krčku katedralu. Na 93. godišnjicu njegove smrti 2013. pokrenut je u Krčkoj 
biskupiji postupak za njegovo proglašenje blaženim. 

16 Imenovan krčkim biskupom 22. studenoga 1896, a biskupsko posvećenje primio je 

-► 

Kako je to već upozorio Mahnićev biograf Antun Bozanić, 

»Leonova družba - posljednje Mahničevo djelo na slovenskom tlu - trebala je 
kao znanstveno-izdavačka ustanova pomoći da se u svjetlu skolastičke filozofije 
otklone liberalna i druga protukršćanska shvaćanja.« 17 

Prvi predsjednik Leonove družbe bio je Janez Kulavic, potpredsjednik Janez 
Evangelist Krek, a tajnik Aleš Ušeničnik. Društvo je izdavalo znanstveno gla¬ 
silo Katoliški obzornik , 18 koje je 1907. preimenovalo u reviju Čas, kao svoju 
»znanstvenu reviju«. Glavnom je zadaćom postavljeno utemeljenje sveučilišta 
i akademije znanosti u Ljubljani. Sveučilište s teološkim fakultetom počelo je 
djelovati 1919, a 1920. ustanovljena je Bogoslovna akademija. Leonova družba 
i Bogoslovna akademija u Sloveniji silom su ugušene 1945. 

S druge strane, osnutku Leonova društva u Hrvatskoj prethodili su brojni 
događaj i koj i su osnažili težnj e Katoličke Crkve za većom prisutnošću u j avnom 
životu. Nakon što je u Zagrebu od 3. do 5. rujna 1900. održan Prvi hrvatski 
katolički sastanak (kongres), na kojemu je sudjelovao i Mahnić (došavši u Hr¬ 
vatsku, u prezimenu piše »ć«), oživio je rad katoličke inteligencije u javnosti 
osnivanjem raznih društava i glasila. Među važnije, većinom Mahnićeve ini¬ 
cijative prvih deset godina ubrajaju se ove: osnutak kulturno-političkog kluba 
»Immaculata« 1901. u Zagrebu, Hrvatskog katoličkog akademskog društva 
»Hrvatska« u Beču i časopisa Hrvatska straža za kršćansku prosvjetu 1903. u 
Krku, osnutak Hrvatskog katoličkog tiskovnog društva i pokretanje dnevnika 
Hrvatstvo 1904. u Zagrebu, pokretanje Lista hrvatskog katoličkog narodnog 
đaštva Luč 1905. u Beču, osnutak Hrvatskog katoličkog kasina i Hrvatskog 
katoličkog akademskog društva »Domagoj« u Zagrebu 1906, održavanje Pr¬ 
voga hrvatsko-slovenskog katoličkog kongresa u Zagrebu 1907, osnutak Pij eva 
društva i pokretanje tjednika Jutro 1908. u Zagrebu. 

Mahnić je dakle svoje djelovanje usredotočio na tri područja: organiziranje 
katoličke mladeži osnutkom katoličkih akademskih društava »Hrvatske« 1903. 
u Beču i »Domagoja« 1906. u Zagrebu, osnivanjem i podupiranjem listova i 
časopisa, među kojima su bili najvažniji časopis Hrvatska straža, pokrenut 1903. 
na Krku, i Luč - list katoličkog »đaštva« (studenata), pokrenut u Beču 1905, 
te potpornih društava: Pijeva društva za potporu katoličkom tisku i Leonova 
društva za njegovanje kršćanske filozofije i znanosti, oba 1908. 

Zametak osnutku Leonova društva treba prije svega tražiti u djelovanju 
časopisa Hrvatska straža, utemeljenom 1903, koji se deklarira kao »časopis 

27. ožujka 1897. i od tada se potpisuje kao ‘Antun Mahnić’. Usp. http://istra.lzmk.hr/clanak. 
aspx?id=1619 (posjećeno 20. 5. 2015). 

17 Antun Bozanić, Biskup Mahnić, pastir i javni djelatnik u Hi-vata (Zagreb: Kršćanska 
sadašnjost; Krk: Povijesno društvo otoka Krka, 1991), p. 19. 

18 Usp. »Glasnik ,Leonove družbe«, Katoliški obzornik 1/1 (1897), pp. 106-108. 

namijenjen nauci i književnosti«, a od 1909, nakon osnutka Leonova društva, 
kao časopis »namijenjen filosofiji i drugim znanostima«. 

Pod atribucijom Anlemurale Christianitatis, filozofski ‘ratujući’ u Hrvat¬ 
skoj straži s modernizmom u književnosti, filozofiji i modernim znanostima na 
liniji philosophiaperennis, Mahnić uviđa da bez organizacije inteligencije neće 
biti moguće oduprijeti se najezdi modernističke literature. 19 Stoga, osokoljen 
potporom nekih svećenika te đaka i studenata okupljenih oko časopisa Luč, kao 
dakako i uspješnim radom Leonove družbe u Sloveniji, potiče osnutak Leonova 
društva za njegovanje kršćanske filozofije i znanosti. 20 

Kao neposredni razlog osnutku navodi se nezadovoljstvo stanjem u tadaš¬ 
njoj JAZU i Matici hrvatskoj. U programskom članku »Leonovo društvo«, čiji 
je autor vjerojatno dr. Fran Binički, Mahnićev suradniku Straži i njezin urednik 
u razdoblju 1908-1914, piše uz ostalo: 

»Stoga se češće puta okosismo na ‘Maticu Hrvatsku’, koja je svojim izdanjima 
mnogo naškodila katoličkoj stvari u Hrvatskoj. <...> Mišljasmo, da bi se dala 
pročistiti i ‘Jugoslavenska akademija’, što ju je osnovao katolički biskup crkve¬ 
nim novcem. Spremni na sve izradismo i pravilo za novo društvo, za katoličku 
akademiju, ako ne bi uspjelo ‘J. a.’ prožeti duhom kršćanskim. <...> Videć, da 
ni ‘Matica’ ni ‘J. a.’ ne će sa svoje stramputice, češće isticasmo, da bi valjalo 
već jednom osnovati društvo za kršćansku filozofiju i znanost. Nadasmo se, e 
će se takovo društvo osnovati u srcu Hrvatske, u kojemu je sila vrsnih, učenih i 
svjetovnjaka i svećenika. <.. .> A kad vidjesmo, da nam je zaman čekati, izvrši- 
smo svoju i osnovasmo ‘Leonovo društvo za kršćansku filozofiju i znanost’.« 21 

I urednička bilješka u Luči podsjeća na te prve korake i navodi razloge: 

»Neke pojave u (Jugoslavenskoj akademiji) bile su godine 1904. uzrokom, da 
su neki ugledni Hrvati katolici stali misliti o tome, kako da se osnuje akademija 
ili društvo za promicanje i njegu kršćanske filozofije i znanosti, za pomaganje 
znanstvenih pothvata i poticanje mladih pisaca na znanstveno djelovanje. Na 
poziv tadanjeg urednika bivšega dnevnika .Hrvatstva 1 održao se u tom smislu 
prvi dogovor u Zagrebu. Iza te je sjednice kolao okolo po Hrvatskoj popis 
radnika na raznim poljima; donesen je napokon u Zagreb i tu je ostao. Stvar je 
zaspala. Međutim se našao čovjek, koji nije mirovao i koji je čini se najstvarnije 
zamišljao ovu akciju. To je bio biskup dr Mahnić. Na njegov je nagovor sazvao 


19 Na to podsjeća programski članak »Leonovo društvo«. Hrvatska straža 7 (1909), p. 1, 
vjerojatno iz pera urednika Frana Biničkoga: »Istakosmo zadaću kršćanske filosofije u XX. vijeku, 
prikričavajuć, da se osnuje u hrvatskom sveučilištu stolica za kršćansku filosofiju. Razglobismo 
liberalizam i liberalni katolicizam, koji je pod imenom obzoraštva rastrovao Hrvatsku i posijao 
po njoj beznačelnost i beznačajnost.« 

20 Usp. Ignacije Radić, Biskup Mahnić (Slavonska Požega: »Naklada Dobra štampa«, 
1940), p. 72. 

21 »Leonovo društvo«, Hrvatska straža 7 (1909), p. 2. 

u Senj prof. dr Fran Binički svoje kolege da tamo osnuju katoličku akademiju, 

kojoj bi ,Hrvatska straža'' bila glasilom.« 22 

Podaci o osnutku i radu Leonova društva uglavnom su sačuvani u Hrvatskoj 
straži. Najava osnutka Društva objavljena je u Hrvatskoj straži, 21 a osnivačka 
skupština održana je 30. rujna 1908. u knjižnici kapucinskog samostana u Rije¬ 
ci. 24 Pravila, načinjena prema pravilima slovenske Leonove družbe, 25 potvrđena 
su ante festum 19. svibnja 1908. od Kraljevske hrvatske zemaljske vlade. 26 
Rijeka je odabrana za mjesto prve skupštine jer su Mahnić i Binički, inicijatori, 
imali potporu svoga prijatelja kapucina o. Bemardina Škrivanića. Za predsjed¬ 
nika izabran je dr. Fran Binički, zamjenik je bio dr. Dragutin Smokvina, a tajnik 
dr. Ivan Starčević. 27 Svi su oni članovi Ravnateljstva, kao i dr. Ante Lončarić, 
blagajnik, odbornici dr. Ante Alfirević, pop Ive Butković, Blaž Madjer i vlč. 
Matija Majnarić te revizijski odbornici pop Petar Mažuranić, dr. Matija Paher i 
kanonik Vjekoslav Vršić. Mahnić je izabran za počasnoga člana uz zagrebačkog 
nadbiskupa Jurja Posilovića, sarajevskoga nadbiskupa Josipa Stadlera i senj¬ 
skoga biskupa Roka Vučića. Ista bilješka donosi i popis utemeljitelja, gdje je uz 
biskupe Mahnića i Vučića i prethodno spomenute članove Ravnateljstva veći 
broj svećenika, najviše iz primorske Hrvatske, ali ih ima i iz Sarajeva, Zagreba, 
a zatim slijedi popis od šezdesetak redovitih članova, svećenika i laika iz svih 
područja Hrvatske te iz Bosne i Hercegovine i inozemstva. 

Odlučeno je da »sijelo« društva bude u Senju, gdje je Binički tada bio 
sjemenišni duhovnik i profesor crkvenog prava i povijesti te staroslavenskog 
jezika na (visokoj) Bogoslovnoj školi. 28 Bilo je rasprave o tome bi li Zagreb bio 
pogodnije sjedište, ali, kako se, ustvrdio je Binički, »od zagrebačkih učenjaka 
nitko nije ni upisao u Društvo«, 29 odabran je Senj. 


22 »Leonovo društvo«, Luč 10 (1914-1915), p. 91. 

23 »Leonovo društvo«, Hrvatska straža 6 (1908), p. 440. 

24 Usp. »Leonovo društvo«. Hrvatska straža, 6 (1908), p. 646. Početkom rujna najavljeno 
je u više glasila da će prva skupština biti održana »koncem rujna«. Usp. isto. Službenu obavijest 
objavio je Senjski i modruški vikarijat pod br. 798. od 24. listopada 1908. Usp. »Leonovo druš¬ 
tvo«, Hrvatska straža 6 (1908), p. 784. 

25 Usp. Fran Binički, »Leonovo društvo i Enciklopedija«, u: Spomen-knjiga o 11. hrvatskom 
katoličkom kongresu u Ljubljani 1913, ur. Janko Šimrak (Zagreb: Naklada »Kuće dobre štampe«, 
1913), pp. 1-195, na p. 174. 

26 »Leonovo društvo«, Luč 10 (1914-1915), p. 91. 

27 »Leonovo društvo«, Hrvatska straža 6 (1908), p. 646. 

28 Usp. Nikola Bićanić, Hrvatski katolički stražar s Nehaja (Zagreb: HKD sv. Jeronima, 
1995), p. 48. 

29 Ipak, ako 1908. i nije bilo sveučilišnih profesora iz Zagreba u članstvu Leonova društva, 
bilo je Zagrepčana među utemeljiteljima: ap. protonotar Matija Seigerschmied i Gustav pl. Koritić, 

Ime novoosnovanoga društva najčešće se navodi u skraćenom obliku: 
»Leonovo društvo«, a potom se, ovisno o kontekstu, dodaje »za kršćansku 
filozofiju i znanost«, »za promicanje kršćanske filozofije i znanosti«, »koje će 
njegovati kršćansku filozofiju i znanost« i si. Puno ime društva, doduše u latin¬ 
skom prijevodu Societas Leonina croatica philosophiae ac scientiis christianis 
excolendis, nalazi se u brzojavu koji je predsjednik Binički uputio papi Piju X. 
s osnivačke skupštine (si. 1): 

»Societas Leonina croatica philosophiae ac scientiis christianis excolendis ho- 
die prima viče congregata Sanctitati Tuae gratulatur et filialis pietatis affectus 
exprimens benedictionem apostolicam humiliter petit. 

Binički, praeses« 30 


2.1. Svrha i djelovanje Leonova društva 

Svrha Leonova društva određena je trima točkama prvoga paragrafa Pravila: 
»a) promicati učenje i njegu kršćanske filosofije i znanosti; 

b) podupirati znanstvene pothvate; 

c) poticati mlade pisce na znanstveno djelovanje i podupirati ih materijalno i 
moralno«. 31 

»A je li naš korak bio razborit«, upitao je Binički u prvome broju Hrvatske 
straže 1909. »Je li ,Leonovo društvo 4 u današnje doba potrebno ili je možda 
suvišno, pa i štetno?«, i odgovara: »Leonovo je društvo neophodni zahtjev 
sadašnjosti.« 32 Razloživši gospodarske, kulturne, moralne i druge razloge go¬ 
tovo ropskoga položaja Hrvatske u tadašnjoj Monarhiji, Binički zaključuje da 
su najviše tomu krivi sami Hrvati svojom nesavjesnošću, kao što je bilo i kroz 
povijest. A budući da u Hrvatsku sve više prodiru agnosticistička i pragmati- 
stička filozofijska strujanja, od prijeke je potrebe »temeljita i popularna filoso- 
fija«, »znanost hrvatsku moramo dovesti na pravu kolotečinu«, »lijepu knjigu 
moramo svratiti na pravi put«, a »najpotrebnija je pak dobra enciklopedija.« 33 


kao i među redovitim članovima: Blaž Madjer, M. Golik, Milutin Fržić, Dimitrije Nagy i Antun 
Medven. Usp. »Leonovo društvo«, Hrvatska straža 6 (1908), pp. 649-650. 

30 Usp. »Leonovo društvo«, Hrvatska straža 6 (1908), p. 649. 

31 Binički, »Leonovo društvo i Enciklopedija« (1913), p. 174. 

32 »Leonovo društvo«, Hrvatska straža 1 (1909), p. 2. 

33 »Leonovo društvo«, Hrvatska straža 7 (1909), p. 11. 

Pročelnik: »Matica Hrvatska« je i ove godine tiskala stvari, 
koje su sve prije nego katoličke. Naših ljudi ima dosta u Zagrebu. 
Neka prisile odbor Matičin, da izdaje knjige za kršćanski hrvat¬ 
ski narod ili neka taj odbor sruše, pa izaberu novi. 

Osim toga »Luč« izdaje i zabavnu knjižnicu, koju treba ši¬ 
riti. Iz »Prosvjete« bi se mogle takogjer pretiskavati bolje stvari. 
A i »Hrv. kat. tisk. društvo« bi moglo tiskati'zabavna djela; samo 
da ne udara knjigam konjske cijene. 

Budući se nitko više ne prijavljuje za riječ, pročelnik iznovice za¬ 
hvaljuje pres. g. biskupu Mahniću i svim skupŠtinarima, Moli skupšti- 
nare, da budu zbilja Članovi »Leonova-lavljega društva«, pravi lavići. 

Presv. Mahnić zahvaljuje na počasti, što ga je skupština iza¬ 
brala za počasnog člana, blagoslivlje »L. D.« i stavlja na srce svi¬ 
ma, da rade za društvo, da podupiru osobito, hrvatsku katoličku 
mladež. Skupština je poslala sv. Ocu ovaj brzojav: 

Societas Leonina croatica philosophiae ac scientiis christianis 
excolendis hođie prima viče congregata Sanctitati Tuae gratulatur 
et filialis pietatis affectus exprirnens benedictionem apostolicam 
humiliter petit. BiniĆki, praeses. 

Članovi. 

Ravnateljstvo: pročelnik dr. Fran Binički; zamjenik dr. Drag. 
Smokvina; tajnik dr. Ivan Starčević; blagajnik dr, Ante LonČarić; 
odbornici: dr. Ante Alfirević, pop Ive Butković, Blaž Madjer, Ma¬ 
lija Manjarić; revisioni odbornici; pop Petar Mažuranić, dr. Marija 
Paher, kan. Vjekoslav Vršić. 

Počasni članovi: Preuzv. gg. nadb. dr.Juraj Posilović i dr, Jos. 
Stadler; presv. gg. biskupi dr. Anton Mahnić i Roko Vučić. 

Utemeljitelji'. Dr. Antun Mahnić, biskup, Krk; dr. Ivan Šarić, 
biskup, Sarajevo; Roko Vučić, biskup, Senj; Marija Seigerschmied, 
ap. protonotar, superior, Zagreb; dr. Fr. Binički, Senj; Don P. Špa- 
nić, Zadar; dr. Alfirević, Spljet; dr. A. Lončarić, Senj; Don M. 
Kalogjera, Spljet; Ivan Kumbatović, Crikvenica; Juraj Dobrenić, 
Gradac; Nikola Turato, župnik, Cres; Gustav pl. Koritić, Zagreb; 
Dn Pavao Košta, Visočane (Zadar); Kateheta Ivan Pulišić, Zadar; 
Ivan Bjazić, kapelan, Šibenik; Marin Sabić, javn. bilježnik, Vis; 
Ugo Basioli, Sukošan (Zadar); dr, Ivan Starčević, prof. Senj; kan. 
dr. Diag. Smokvina, prof. Senj; kan. Vjekoslav Vršić Senj; Matija 
Glažar, docent, Senj; P. Mažuranić, Kriviput; Aleksandar Car, žup¬ 
nik, Crikvenica; Msgr. dr. Ivan Dujmušić, Sarajevo. 

Redovtti Članovi’. Prof. Lovrić, Kamnica (Slav.); dr. Matija 
Paher, Rijeka; Petar Turina, Senj; Mate Feretić, Brinje; pop Ive 


Slika 1 . Brzojav dr. Frana Biničkoga, predsjednika Leonova društva, papi Piju X. s 
osnivačke skupštine Hrvatskoga Leonova društva za njegovanje kršćanske filozofije i 
znanosti. Sastav Ravnateljstva novoosnovanoga društva. »Leonovo društvo«, Hmatska 
straža 6 (1908), p. 649. 

U radu na tim zadaćama mnogo daju časopisi Hrvatska straža i Vrhbosna, ali 
to nije dovoljno pa 

»’Leonovo društvo’ ima nadoknaditi ono što ne dospijevaju ‘Vrhbosna’ i ‘Hrvat¬ 
ska Straža’: ima organizovati hrvatske učenjake, koji će njegovati kršćansku filo- 
sofiju i znanost; ima izdati djela, koja su prijeko potrebna hrvatskom općinstvu; 
ima uzgojiti podmladak, koji će hrvatsku znanost dići na visinu; ima podupirati 
sve pothvate prave znanosti. <.. .> Društvo s takovom svarhom ne samo da nije 
suvišno, već je od prijeke potrebe. Politička nam je borba potrebna, da uzmo- 
gnemo obraniti svoja prirodna i povjesna prava. Nu zaman nam politička borba, 
zaman nam i sloboda i jedinstvo Hrvatske, ako ne budemo imali značajnika, ako 
hrvatski narod bude robom svoje strasti, robom materije. Leonovo je društvo 
osnovano i stupilo je u život. S današnjim sveskom ‘Hrvatska Straža’ postaje 
njegovim glasilom, pa će i odsele svojom starom stazom. Nu ‘L. d’ ne će raditi 
samo u ‘Hrv. Straži’. Počet ćemo raditi ob onom, što je najpreče. S raznih strana 
hrle glasovi: treba što prije izdati enciklopediju. I izdat ćemo je, ako Bog da. 
Pozivljemo stoga sve hrvatske učenjake, sve katoličke znanstvene stručnjake, 
koji su voljni raditi, da nam se jave.« 34 

Prvi praktičan korak Leonova društva bio je vlasničko preuzimanje ča¬ 
sopisa Hrvatske straže, koja od tada izlazi kao »časopis namijenjen filosofiji 
i drugim znanostima (glasilo <Leonova društva) u Senju)« (si. 2), a drugi, u 
suradnji sa slovenskom Leonovom družbom, priprema »velike znanstvene 
enciklopedije«. 35 Društvo je imalo dvije sekcije u sklopu katoličkih akademskih 
društava »Hrvatska« (Beč) i »Domagoj« (Zagreb). 36 Nastojalo je organizirati i 
javna predavanja, no s time je započelo tek 1910. Prvo predavanje održano je 
5. travnja 1910. u Hrvatskom katoličkom kasinu u Zagrebu. Govorio je Mahnić 
»O sociološkom momentu u filozofiji«, a Fran Binički »O kulturnom boju«, 
dok je 6. travnja književni kritičar i teoretičar Ljubomir Maraković govorio 
»O književnom pitanju«. 37 

Druga glavna skupština održana je u Senju 29. rujna 1909. Najvažnija 
promjena od utemeljiteljske skupštine, kako je spomenuto, bio je prelazak 
Hrvatske straže u vlasništvo Leonova društva. 38 


34 »Leonovo društvo«, Hrvatska straža 7 (1909), p. 12. 

35 »Hrvati katolici, pozor! Riječ o najzamašnijem književnom pothvatu hrvatskih katolika 
na početku 20. vijeka. Izdalo ‘Leonovo društvo’«, Hrvatska straža 7 (1909), p. 388. 

36 Usp. »Leonovo društvo«, Luč 10 (1914-1915), p. 92. 

37 Usp. »Predavanja«, Hrvatska straža 8 (1910), p. 532. U katalogu LZ »Miroslav Kr- 
leža« našao sam podatak i o predavanju »Mi i kršćanska filozofija« dr. Stojana Brajše: Luč 8 
(1912-1913), p. 37. 

38 »Leonovo družtvo. Druga glavna skupština«, Hrvatska straža 8 (1910), p. 131. 

HRVATSKA STRAŽA 

ZA KRŠĆANSKU PROSVJETU 

ČASOPIS 

NAMIJENJEN 

FILOSOFIJI I DRUGIM ZNANOSTIMA 
(GLASILO „LEONOVA DRUŠTVA" U SENJU) 

Godina VII. 


U&EDlflK: 

Dr. Fran Binički. 



KRK — SENJ 
1909. 


Slika 2. Naslovnica Hrvatske straže iz 1909. godine: prvi put s oznakom »časopis 
namijenjen filosofiji i drugim znanostima«. Hrvatska straža 7 (1909). 

Treća skupština održana je u Senju 30. rujna 1910, a četvrta u Zagrebu 
13. svibnja 1912, obje bez važnijih zaključaka. O Društvu je bilo govora na 
Drugom hrvatskom katoličkom sastanku (kongresu), koji je održan u Ljubljani 
24-27. kolovoza 1913. u sklopu Dmgoga hrvatsko-slovenskog katoličkog sa¬ 
stanka. Izvješće o radu podnio je Fran Binički. Podsjetivši na duhovno stanje 
u Hrvatskoj na prijelazu stoljeća, obilježenom, kako navodi Binički, »valom 
bezvjerstva«, čemu je najveći krivac »liberalni katolicizam«, ističe prvotnu 
nakanu osnutka katoličke akademije u Zagrebu. Isto tako podsjeća na okolnosti 
nastanka Društva i prve formalne korake 1908. te na brojne teškoće, posebice 
materijalne, zbog kojih »Leonovo društvo u ovih pet godina svoga opstanka 
nije moglo vršiti pravo svoga zadatka«. U raspravi je biskup Mahnić posebice 
istaknuo dva vidika djelovanja Društva: razvoj filozofijske naobrazbe i izdanje 
enciklopedije. Vezano za prvo, naglasio je: 

»<.. .> još se u nas ne shvaća pravo i potpuno znamenitost filosofske naobrazbe 
jer se ne uvažuje dovoljno da se vjera upravo osniva na filosofiji i da - tako 
reći - ovisi o filosofskoj naobrazbi. Upravo zato je potrebito znanstveno društvo 
ovoga smjera, jer je inače filosofski rad nemoguć«, 

dok će u vezi s enciklopedijom napomenuti: 

»A da inteligencija, osobito ona srednje ruke - pisci, urednici, činovnici i t. d. 
- imadu uvijek kratak odgovor na sva savremena pitanja pri ruci, potrebna je 
enciklopedija.« 39 


2.1.1. Opća znanstvena enciklopedija 

Očito je najzamašniji pothvat Društva bilo pokretanje opće znanstvene 
enciklopedije (si. 3). 40 Tako, nadahnjujući svoje djelovanje borbom protiv 
liberalizama i naprednjaštva, 

»’Leonovo društvo’ u Senju, znajući da radi prema intencijama sviju svijesnih 
katolika, odlučilo je podići visoku i tvrdu kulu, o kojoj ćemo odbijati otrovne 
strjelice prvoga našega neprijatelja; a ta kula bit će velika znanstvena enciklope¬ 
dija sastavljena na modernoj podlozi i na katoličkom stanovištu u onim stvarima, 
što se dotiču vjere i ćudoregja. ‘Leonovo društvo’ svijesno veličine i zamašaja 
opće znanstvene enciklopedije nastojat će, da ta enciklopedija bude doista na 


39 Binički, »Leonovo društvo i Enciklopedija« (1913), p. 175. 

40 Osim tog naziva, rabe se i nazivi »hrvatska enciklopedija« (usp. »Leonovo društvo. Druga 
glavna skupština«, Hrvatska straža 8 (1908), p. 131) i »katolička enciklopedija« (usp. »Glavna 
skupština ‘L. D.’«, Hrvatska straža 7 (1909), p. 592). 

visini današnjega znanja i umijeća pa da se mogne ponosno staviti o bok svim 
stranim djelima ove struke.« 41 


Glavna skupština ,,L. D“ 

Po § 9. ć) ter § 10. društvenih pravila častimo 
se pozvati p. n. gg. članove »Leonova društva« na 
godišnju glavnu skupštinu, koja će se obdržavati 
dne 29. rujna 1909. u 9 sati prije podne u Senju 
u sjemeništu. 

Dnevni red: 

a) Pozdrav proeelnikov i predavanje; 

b) Izvještaj tajnikov; 

c) Izvještaj blagajnikov; 

č) „Hrvatska Straža" i „Katolička enciklo¬ 
pedija"; 

ć) Predloži. 

Umoljavaju se gg. članovi, da dodju što brojniji, 
jer će se pretresati vrlo znamenite stvari. 

U Senju, 4. srpnja 1909. 

Dr. Fran Binički, 

pročelnik ,,L. D.“ 


Slika 3. Poziv na godišnju glavnu skupštinu Leonova društva 29. rujna 1909: Katolička 
enciklopedija kao točka dnevnog reda. »Glavna skupština L.eonova D.ruštva«, Hrvatska 
straža 7 (1909), p. 592. 


U tom apelativnom i mobilizacijskom članku pisac, vjerojatno Binički, 
kojega je krasio stil s podosta domoljubnog i vjerskog patosa, poziva na pri¬ 
kupljanje sredstava, opovrgavajući razne izgovore i prigovore koji bi se tomu 
mogli postaviti. 42 


41 »Hrvati katolici, pozor! Riječ o najzamašnijem književnom pothvatu hrvatskih katolika 
na početku 20. vijeka. Izdalo ‘Leonovo društvo’«, Hrvatska straža 1 (1909), p. 388. 

42 »Hrvati katolici, pozor!«, Hrvatska straža 1 (1909), pp. 393-396. 

Iako je iz financijskih i organizacijskih razloga provedba te zamisli bila 
veoma otežana, 43 entuzijazam nije jenjavao do početka Prvoga svjetskoga rata. 
Na drugoj skupštini, u rujnu 1909. godine, raspravljalo se ponovo o enciklope¬ 
diji, no ne navode se posebni zaključci. 44 No uskoro, te iste godine, zabrinuti 
suradnik Hrvatske straže piše o glasovima da će Jugoslavenska akademija raditi 
na izdanju Jugoslavenske enciklopedije, pa postavlja pitanje: 

»Smjera li izdavati svoju enciklopediju na kršćanskim načelima ili na liberalnoj 
podlozi?« 45 

Početkom 1910. uredništvo Hrvatske straže izvješćuje da se na poziv za su¬ 
radnju u encikopediji javio »lijep broj učenjaka: i sveučilišnih i gimnazijskih 
i dr. profesora i redovnika i svećenika«. 46 

Zahtjev za izradu katoličke enciklopedije istaknut je i na hrvatsko-sloven- 
skom katoličkom sastanku 5-7. travnja 1910. u Hrvatskom katoličkom kasinu 
u Zagrebu, kada je osnovan Hrvatski katolički narodni savez (7. travnja) kao 
krovna udruga koja je okupljala istaknute članove ra z nih katoličkih društava. 
Na sastanku 6. travnja Slovenci dr. Građen i dr. Ušeničnikpoduprli su prijedlog 
Biničkoga, jednako i biskup Mahnić. Uredništvo enciklopedije imalo je biti u 
Zagrebu. Nije međutim riješen problem financiranja. Ipak, izabran je privremeni 
odbor (dr. Josip Lang, dr. Josip Pazman, dr. Rudolf Horvat, dr. Stjepan Markulin, 
dr. Josip Građen, dr. Aleš Ušeničnik, dr. Dionizije Njaradi, dr. Kamilo Dočkal, 
dr. Edgar Leopold), koji je imao organizirati urednički i cenzuralni odbor. 47 

Godine 1912. u Svećeničkoj zajednici, zajedničkom glasilu hrvatskih i 
slovenskih dijecezanskih svećenika, izdanje hrvatske katoličke enciklopedije 
ponovo je istaknuto kao jedan od šest »bližih« ciljeva katolika. 48 

Hrvatska straža zatim izvješćuje o sastanku 6. travnja 1912. u Zagrebu u 
Hrvatskom katoličkom kasinu, uz sudjelovanje izaslanika slovenske Leonove 


43 »Leonovo društvo«, Luč 10 (1914-1915), p. 92: »Čini se, da princip diobe rada i princip 
mudre ekonomije najmanje dolazi do izražaja u našim redovima.« 

44 »Leonovo društvo. Druga glavna skupština«, Hrvatska straža 8 (1908), p. 131. 

45 »Enciklopedija«, Hrvatska straža 8 (1910), p. 373. Već 1912. Hrvatska straža mirnijim 
tonom izvješćuje o tome da katolici mogu surađivati i u hrvatskoj i u jugoslavenskoj enciklopediji 
»jer će naša hrvatska biti općenita, obuhvatat će sve grane ljudskoga života i rada, dok će jugo¬ 
slavenska obuhvatati samo život južnih Slavena«, o čem usp. Hrvatska straža 10 (1912), p. 99. 

46 »Za ‘Hrvatsku enciklopediju’«, Hrvatska straža 8 (1910), p. 12. 

47 Usp. »Enciklopedija«, Hrvatska straža 8 (1910), pp. 533-534; »Hrvatska još živi - 
kulturna borba je budi!«, Dan 8/15 (1910), p. 7; »Predavanja ‘Leonova društva’ i ‘Hrvatska 
enciklopedija’«, Luč 5/7 (1909-1910), p. 336. 

48 Usp. »Naši bliži ciljevi i zadaci«, Svećenička zajednica 2/11 (1912), p. 219. O tome usp. 
i Bićanić, Hrvatski katolički stražar s Nehaja , pp. 278-281. 

družbe Grudena i Ušeničnika. Potvrđen je sastav privremenoga uredničkog 
odbora, a koordinator suradnika imao je biti svećenik Ivan Butković, Mahnićev 
pouzdanik. 49 

Mahnićev suradnik i biograf fra Ignacij Radić zabilježio je daje Mahnić u 
tu svrhu više puta sazivao sastanke na Rijeci, Krku i u Zagrebu te pribavio prva 
novčana sredstva. Zamislio je preraditi Herderov Konversationslexikon, ali se 
od toga odustalo, pa su bogoslovi zadarski i riječki pod vodstvom vlč. Butko- 
vića počeli ispisivati enciklopedijske natuknice iz različitih rječnika. Kartice su 
završile kod franjevaca trećoredaca na Rijeci, a rat je onemogućio daljnji rad. 50 

Projekt katoličke opće znanstvene enciklopedije, koji je bio dakle zamišljen 
u krugu Leonova društva i Hrvatske straže, mogao se ostvariti tek tridesetak 
godina poslije u Hrvatskoj enciklopediji u redakciji Mate Ujevića. Ona je, 
premda naglašeno nacionalna, bila izraz upravo tih težnji koje su se razvijale 
u sklopu Hrvatskoga katoličkog pokreta, a kojega je Mate Ujević bio jedan od 
najistaknutijih protagonista. 51 

2.2. Pokušaj ujedinjenja Leonova društva sa slovenskom Leonovom 
družbom 

Slovenci su kao »starija braća« već u povodu osnutka hrvatskoga Leonova 
društva Ravnateljstvu uputili pismo potpore sa željom da 

»bi bila med slovenskim in hrvatskim <Leonovim Društveni) kar najtjesnejša 

zveza in da bi obe društvi z druženimi silami delali v obrambo i napredek kato- 

liške misli med Slovenci in Hrvati.« 52 

Doticaji i suradnja između dvaju društava bili su sljedećih godina, vidjeli 
smo, prilično intenzivni, posebice na projektu enciklopedije. 

Dakako, suradnja je jenjala tijekom Prvoga svjetskoga rata, a nakon rata 
Društvo je osjećalo organizacijsku i motivacijsku krizu. Ta kriza, no i nove 
političke prilike i nove društvene zadaće, snažnije su naglasile potrebu za ob¬ 
novom suradnje sa slovenskom Leonovom družbom. Godine 1920. obostrano 
je izražena želja slovenske Leonove družbe i hrvatskoga Leonova društva za 


49 »O enciklopediji...«, Hrvatska straža 10 (1912), p. 355. 

50 Usp. Radić, Biskup Mahnić, p. 75. 

51 O ulozi dr. Mate Ujevića u katoličkom pokretu usp. Mate Ujević, Kršćanski idealizam i 
društveni angažman (Zagreb: Glas Koncila, 2011), uredio i uvodnu studiju napisao BožidarPetrač. 

52 »Leonovo društvo. Bratska riječ«. Hrvatska straža 6 (1908), p. 785. U potpisu su pred¬ 
sjednik Josip Gruden i tajnik Fran Grivec. 

ujedinjenjem, što su Slovenci formalizirali odlukom svoga društva, 53 dok je 
slovenski časopis Čas, kao znanstvena revija Leonove družbe, na prijedlog 
književnika dr. Ljubomira Marakovića, 54 s hrvatske strane, te isto tako na pri¬ 
jedlog slovenske Leonove družbe 55 imao postati zajedničko znanstveno glasilo 
obaju društava. U tome su smislu programske misli iznijeli dr. Josip Srebmič 
i dr. Andrija Živković u prvome broju Časa 1920. godine: »Srečujemo se pod 
solncem istih žarkov načeli in idej. Tako je katolička hrvatska in slovenska 
inteligenca v edinstveni državi odslej dalje na istih potih v novi dobi«, 56 piše 
Srebmič, dok Živkovič ističe: »Naš udruženi rad s braćom Slovencima za iste 
ideale samo ima da potencira našu svijest, ojača našu volju i ovjenča naše 
uspjehe!« 57 Koliko se može utvrditi prema člancima objavljenima na hrvatskome 
jeziku u Času, 58 taje suradnja potrajala do kraja 1923. 

2. 3. Uklapanje Leonova društva u Hrvatsku bogoslovsku akademiju 

Neovisno o tome što je suradnja sa Slovencima bila kratka daha, Leono- 
vo društvo, sada bez Mahnićeva autoriteta, moralo je svakako naći nov način 
djelovanja u radikalno drukčijim društveno-političkim i crkvenim prilikama. 
Sa sličnim teškoćama suočavala se i Staroslavenska akademija (SA) na Krku, 
kao također dio Mahnićeve baštine. Oba društva 

»nisu uspjela privući interes za suradnju s drugim hrvatskim krajevima, a i 
udaljenost (Krk, Senj - prim. V. L.) od većeg kulturnog središta bila je zapreka 
jačem razvoju. Zato je za njihov daljnji opstanak bilo prijeko potrebno da dođe 
do stanovite reorganizacije i preseljenja u Zagreb, gdje je ipak bilo više stručnjaka 
i imućnijih ljudi koju su mogli bilo radom, bilo novčanom potporom osigurati 
njihov opstanak.« 59 


53 Usp. Josip Srebrnič, »Na potih v novi dobi«, Čas 14/1-3 (1920), pp. 1-7, na p. 4. Uz 
ostalo, Srebrnič navodi da »Občni zbor Leonove družbe v Ljubljani dne 4. marca 1920 pozdravlja 
s vso iskrenostjo misel o združitvi slovenske in hrvatske Leonove družbe«, ne navodeći čija je to 
zamisao bila. Usp. i »Občni zbor Leonove družbe«, Čas 14/1-3 (1920), p. 135. 

54 Usp. »Leonovo društvo«, Narodna politika 3/162 (1920), p. 3. 

55 Usp. Srebmič, »Na potih v novi dobi« (1920), pp. 4-5: »Občni zbor Leonove družbe v 
Ljubljani izreka željo, da bi slovenska in hrvatska Leonova družba imeli skupno znanstve 
no glasilo. Dokler seobedružbiformelnone spojita,naj ‘Čas’prinašačlanke v slovenskem 
in hrvatskem jeziku.« 

56 Srebrnič, »Na potih v novi dobi« (1920), p. 7. 

57 Srebrnič, »Na potih v novi dobi« (1920), p. 8. 

58 Hrvatski suradnici u Času bili su Fran Binički, Dragutin Kniewald, Ljubomir Maraković 
i Pavao Butorac. 

59 Ivica Zvonar, »Fran Barac i ujedinjenje Hrvatske bogoslovske akademije sa Starosla¬ 
venskom akademijom i Leonovim društvom«, Senjski zbornik 30 (2003), pp. 351-362, na p. 

-► 

Poticaj nalaženju novoga rješenja dala je zapravo SA dopisom od 25. 
svibnja 1926. Hrvatskoj bogoslovskoj akademiji (HBA) s prijedlogom o uje¬ 
dinjenju, pa se već 2. lipnja na sjednici HBA pod predsjedanjem dr. Frana 
Barca, svoga prvog potpredsjednika, raspravlja o tome da bi na sjednici HBA 
21. siječnja 1927. u taj proces bilo uključeno i Leonovo društvo, 60 što dakako 
daje zaključiti daje i tih godina Leonovo društvo bilo djelatno. Barac je naime 
tada predložio da Leonovo društvo bude posebni odsjek HBA, 61 odnosno njezin 
filozofski odsjek. 62 

Svojevrstan je kuriozum daje upravo dr. Fran Barac, profesor dogmatike i 
apologetike na Katoličkom bogoslovnom fakultetu, svojim aktivizmom pridonio 
produljenju života Leonova društva. Naime pokojni Mahnić svojedobno je bio 
žustro polemizirao s njime u povodu njegove habilitacijske radnje O modernoj 
kršćanskoj apologetici (1907), optuživši ga daje podlegao strujanj ima teološkog 
modernizma. 63 Zanimljivo je isto tako daje upravo Fran Barac na II. hrvatskom 


355. Usp. Ivica Zvonar, Mons. Dr. Fran Barac (1872.-1940.): život i djelo (Zagreb: Kršćanska 
sadašnjost, 2012), u poglavlju »Barac i Hrvatska bogoslovska akademija«, pp. 270-294, nap. 278. 

60 Zvonar, »Fran Barac i ujedinjenje Hrvatske bogoslovske akademije sa Staroslavenskom 
akademijom i Leonovim društvom«, p. 356; Zvonar, Fran Barac: život i djelo , p. 278. 

61 Usp. Zvonar, »Fran Barac i ujedinjenje Hrvatske bogoslovske akademije sa Starosla¬ 
venskom akademijom i Leonovim društvom«, p. 358; Zvonar, Fran Barac: život i djelo, p. 278. 

62 Usp. Zvonar, »Fran Barac i ujedinjenje Hrvatske bogoslovske akademije sa Starosla¬ 
venskom akademijom i Leonovim društvom«, p. 360; Zvonar, Fran Barac: život i djelo, p. 278. 

63 Usp. Ivica Zvonar, »Fran Barac i Bogoslovska smotra «, Bogoslovska smotra lili (2007), 
pp. 157-180, napp. 161-162: 

»Habilitacijski rad dr. Barca je bila prva apologetika napisana na hrvatskom jeziku koja 
je pokušala obraniti temelje kršćanske vjere. Svojom metodom obrade materije predstavljao 
je svojevrsnu novinu u teološkom promišljanju na hrvatskom prostoru. U pristupu je vidljiv 
utjecaj koji je Barac usvojio za vrijeme boravka u inozemstvu, i kroz studiranje radova jednog 
od tada najznačajnijih crkvenih autoriteta iz područja apologetike, belgijskog kardinala Desirea 
Merciera. Habilitacija O modernoj katoličkoj apologetici bila je prilično detaljno analizirana na 
stranicama crkvenoga tiska, ponajprije u Hrvatskoj straži, Katoličkom listu i Bogoslovskoj smotri. 
Tom se prigodom razvila oštra polemika u kojoj je Barcu bilo zamjereno daje podlegao strujama 
modernizma. Krčki biskup Antun Mahnić, ali i drugi kritičari, prigovorili su Barcu daje odbacio 
sigurnost skolastičkog učenja i prihvatio subjektivizam modeme filozofije, kao i pojedina načela 
i metode suvremene znanosti. Zamjerali su mu da nije dovoljno jasno formulirao svoje stavove, 
da je mjestimično pogrešno citirao i krivo interpretirao, te da je preuzeo teze i terminologiju 
pojedinih, u prvom redu francuskih mislilaca (npr. Mauricea Blondela, Alfreda Loisya, Paula 
Sabatiera, Eduarda Le Roya i dr.) koji su od strane dijela crkvenih krugova bili optuživani za 
modernizam. U tom kontekstu Barcu su kritičari spočitavali daje njegova habilitacija u protiv¬ 
nosti spram enciklike Pascendi Dominici Gregis, kojom je u rujnu 1907. papa Pijo X. osudio 
modernističko učenje. U polemiku su se vrlo aktivno uključili, te svrstali na Barčevu stranu, 
sveučilišni profesori dr. Antun Bauer i dr. Josip Pazman, te dr. Josip Marić. Oni su na stranicama 
Katoličkog lista tijekom 1908. i 1909. objavili članke u prilog obrane dr. Barca. Polemika se u 

-► 

katoličkom kongresu 1913. bio predložio suprotnu zamisao, naime da Leonovo 
društvo proširi svoj program uvrštavanjem bogoslovlja u svoj rad: 

»Budući da se u nas u današnjim prilikama ni na bogoslovnom fakultetu ne 
može teologija proširiti osnivanjem katedra onako, kako bi trebalo, [Fran Barac] 
predlaže da se u našem Leonovom društvu, kao što je u austrijskom, osnuje 
posebna sekcija za bogoslovlje. Ona neka izradi potpuni program književnoga 
bogoslovskoga rada, neka iznese i onakova pitanja, o kojima bi mogli raspravljati 
i slušaoci bogoslovlja. Onda bi ‘Bogoslovska smotra’ (časopis KBF-a, pokrenut 
1910. -prim. V. L.) mogla češće izlaziti, raspravljati i aktuelna pitanja, iparalel- 
no raditi s ‘Hrvatskom Stražom’. ‘Straža’ neka obrađuje filozofska, a ‘Smotra’ 
bogoslovska znanstvena pitanja.« 64 

Mahnić je u raspravi na II. hrvatskom katoličkom kongresu prijedlog po¬ 
dupro istaknuvši »da se u ‘Bogoslovskoj smotri’ imade svraćati osobita pažnja 
na savremena bogoslovska pitanja. To isto se traži od ‘Hrvatske straže’ gledom 
na filozofska pitanja.« 65 

Taj Barčev prijedlog bio je tada prihvaćen, s dodatkom da se nakon osnutka 
bogoslovne sekcije u Leonovu društvu i Bogoslovska smotra smatra organom 
Leonova društva. Još je zaključeno da se podružnice Leonova društva osnuju 
u svim hrvatskim pokrajinama, da se utemelji zaklada za mlade pisce, poradi 
na ujedinjenju hrvatskoga Društva sa slovenskim, koje je od početka imalo u 
programu »gojiti bogoslovje in modroslovje«, 66 te je zamoljen episkopat da 
katoličkim akademičarima dopusti polaziti predavanja dogmatike i apologetike 
na zagrebačkom bogoslovnom fakultetu. 67 

Sada dakle, u promijenjenim prilikama, proces suradnje poteći će suprotnim 
tijekom. Na spomenutoj sjednici 21. siječnja 1927. Barac naime, izvijestivši o 
razgovoru s predstavnicima spomenutih društava, predlaže da se HB A preustroji 

»u razrede ili odjele: filozofski, što bi ga zastupalo Leonovo Društvo, zatim 
filološki, što bi ga zastupala Starosl. Akademija, pa onda teološki i eventualno 
još historijski. <.. .> O svemu tome pisao je potpredsjednik i Leonovom Društvu 
u Senj, pa je od njega stigao već i odgovor: Odbor Leonovog Društva već sada 


nešto manjem opsegu vodila i u časopisima Vrhbosna, Serafinskiperivoj, Jutro i Luč, pa su se tako 
odjeci ove rasprave javili i među bogoslovima u Bosni i Srijemu. Barčeve stavove je sredinom 
1909. odobrio priznati crkveni autoritet na području apologetike onoga vremena D. Mercier, pa 
je time na neki način donesena ‘presuda’ u Barčevu korist.« 

Usp. Zvonar, Fran Barac: život i djelo, u opširnom poglavlju »Habilitacija i žestoke po¬ 
lemike«, pp. 60-97. 

64 Binički, »Leonovo društvo i Enciklopedija« (1913), p. 175. 

65 Binički, »Leonovo društvo i Enciklopedija« (1913), p. 175. 

66 Aleš Ušeničnik, »Leonova družba«, Katoliški obzornik 1/1 (1897), p. 6. 

67 Usp. Binički, »Leonovo društvo i Enciklopedija« (1913), pp. 176-177. 

pristaje da se to društvo pripoji HBA, a u tu svrhu će sazvati i glavnu skupštinu, 
koja će sigurno također na to pristati.« 68 

Zaključak je sjednice HBA bio da se nastave pregovori o ujedinjenju. 69 
Došlo se do stupnja da je Leonovo društvo odnosno biskupski ordinarijat u 
Senju, budući da je biskup senjski dr. Ivan Starčević bio tajnik Društva, ime¬ 
novalo izaslanike isusovca Milana Pavelića i Matiju Golika da s Odborom 
HBA provedu ujedinjenje i osnuju filozofski odsjek u HBA. Obojica su me¬ 
đutim bila slaba zdravlja pa je rad poprilično zapinjao. Ipak je 1928. Barac na 
sjednici 23. siječnja predložio poslovnik o spajanju. Na sjednici Odbora 24. 
siječnja HBA je »javno proglasila svoj preustroj, a Staroslavenska akademija 
i Leonovo društvo definitivno su se ujedinili u jedno društvo«. 70 Time je na 
suprotan način ostvaren prijedlog Biničkoga od prije petnaest godina, kada je 
predlagao osnutak posebne sekcije za bogoslovlje u Leonovu društvu - sada je 
naime Leonovo društvo postalo filozofska sekcija unutar Hrvatske bogoslovske 
akademije! Time je i prestalo njegovo djelovanje kao samostalnog društva, a 
stvarno djelovanje završeno je ugasnućem HBA godine 1945, kada je ordinarijat 
zagrebačke nadbiskupije raspustio HBA i preuzeo njezinu imovinu, 71 čime je 
Akademija spašena od nasilnih državnih postupanja. 

3. Značenje i prinosi Leonova društva 

Iako zasad nije pronađena arhivska građa koja bi iz prve ruke pobliže osvi¬ 
jetlila vidike djelovanja Leonova društva i ulogu pojedinih istaknutijih članova 
u njezinu razvoju, iz sekundarnih se vrela može zaključiti daje Leonovo društvo 
odigralo glavnu ulogu, ili je svakako bar težilo imati je, u organizaciji i razvoju 
filozofskoga rada usklađenog s katoličkim naukom u Hrvatskoj početkom 20. 
stoljeća, posebice gledom na neotomizam. Prije svega, to se odnosi na ambi¬ 
ciju da ono bude vrsta filozofske akademije čija je zadaća podići »znamenitost 
filosofske naobrazbe« (A. Mahnić). 

Preuzevši Hrvatsku stražu kao prvi naš filozofijski časopis 1909. godine, 
Leonovo je društvo nedvojbeno nastojalo dati te je s djelomičnim uspjehom i 


68 Zvonar, »Fran Barac i ujedinjenje FIrvatske bogoslovske akademije sa Staroslavenskom 
akademijom i Leonovim društvom«, p. 356; Zvonar, Fran Barac: život i djelo , p. 278. 

69 Zvonar, »Fran Barac i ujedinjenje FIrvatske bogoslovske akademije sa Staroslavenskom 
akademijom i Leonovim društvom«, pp. 357-359; Zvonar, Fran Barac: život i djelo , pp. 278-281. 

70 Zvonar, »Fran Barac i ujedinjenje FIrvatske bogoslovske akademije sa Staroslavenskom 
akademijom i Leonovim društvom«, p. 360; Zvonar, Fran Barac: život i djelo, p. 281. 

71 Usp. Josip Buturac, »Iz povijesti Hrvatske bogoslovske akademije 1942. - 1945.«, Cro- 
atica Christiana Periodica 1/1 (1977), pp. 3-23, na p. 22. 

Vladimir Lončarević 


dalo pouzdan organizacijski okvir za razvoj kršćanski impostirane filozofske 
misliu Hrvata, osobito tijekom desetljeća 1909-1918. 

Leonovo je društvo, razvijajući zamisao o katoličkoj općoj znanstvenoj 
enciklopediji, koja je imala biti rađena na »modernoj podlozi i na katoličkom 
stanovištu u onim stvarima, što se dotiču vjere i ćudoregja«, imalo znakovitu 
ulogu u povijesti naše leksikografije, posluživši kao nadahnuće u projektu 
pokretanja Hrvatske encikopedije, jer njezinu glavnom uredniku Mati Ujeviću 
i drugim urednicima iz katoličkog intelektualnog kruga (Pavao Tijan, Stjepan 
Zimmermann, Andrija Živković, Petar Grgeč i dr.) bijahu itekako poznati rad 
Leonova društva i zamisao o enciklopediji. 

Njegovo zajedničko djelovanje sa slovenskom Leonovom družbom, kako 
na projektu enciklopedije, tako i na projektu zajedničkog znanstvenoga ča¬ 
sopisa, svjedoči o intenzitetu suradnje između hrvatske i slovenske katoličke 
inteligencije tijekom prvih dvaju desetljeća 20. stoljeća. 

Naposljetku, Leonovo društvo ima znakovitu i važnu ulogu pri sagleda¬ 
vanju činjenice daje hrvatska katolička inteligencija bila u tijeku s misaonim 
i organizacijskim trendovima u razvoju filozofije u Katoličkoj Crkvi, odlučna 
dati prepoznatljiv prinos pluralnosti tadašnje hrvatske filozofske scene. 


Leo’s Society for the Advancement of Christian Philosophy 
and Sciences in Croatia (1908-1928) 

Summary 

This paper explores the establishment and activities of Leo’s Society for the Advan¬ 
cement of Christian Philosophy and Sciences in Croatia ( Societas Leonina croatica 
philosophiae ac scientiis christianis excolendis), which played a major role, or rather 
aspired towards it, in the organisation and development of philosophical work accor- 
ding to the Catholic doctrine in Croatia at the dawn of the twentieth century. First of 
ali, it deals with the Society’s ambition to act as some sort of philosophical academy 
aimed at the promotion ofthe “importance of philosophical education” (A. Mahnić). 

Having taken under its wing Hrvatska straža in 1909, the first Croatian philo¬ 
sophical journal, Leo’s Society wished to provide a reliable organisational framework 
for the development of the Christian-grounded philosophical thought in Croatia during 
the decade 1909-1918, though with partial success. Also, the idea of producing a 
general Catholic encyclopaedia, which was to be constructed on “modern foundations 
and on Catholic standpoint in those matters concerning faith and moral,” the Society 
played a significant role in the history of Croatian lexicography. In addition, the 
Society’s collaboration with Leo’s Society of Slovenia on the project of enyclopaedia 
and the joint project of the scientific journal testifies to the li vely relations between the 

Croatian and Slovenian Catholic intellectual elites during the first two decades of the 
twentieth century. Lastly, on the basis of the activity of Leo’s Society, too, Catholic 
intellectual elite of Croatia followed the contemporary thought and organisational 
trends in the development of philosophy in the Catholic Church, fully determined to 
give a distinctive contribution to the pluralistic philosophical scene of the then Croatia. 

Key words: Christian philosophy, Leo’s Society for the Advancement of Chri- 
stian Philosophy and Sciences in Croatia ( Societas Leonina croatica philosophiae 
ac scientiis christianis excolendis), Antun Mahnić, Fran Binički, Hrvatska straža. 
Čas, Croatian encyclopaedics, Fran Barac, Croatian Theological Academy ( Hrvatska 
bogoslovska akademija) 











